17-årige Oscar Fisker Mølgaard scorede lørdag sit første mål i den bedste svenske ishockeyrække.

Efternavnet vækker gode minder for ishockeyinteresserede frederikshavnere, og nu har endnu en Mølgaard for alvor markeret sig på den store ishockeyscene. 17-årige Oscar Fisker Mølgaard, der er søn af den tidligere Frederikshavn White Hawks-spiller Lars Mølgaard, som i år 2000 var med til at vinde Frederikshavns seneste danske mesterskab, scorede lørdag for sin svenske klub HV71 fra Jönköping. Oscar Fisker Mølgaard udlignede til 1-1 i bundkampen mod Färjestad i Sveriges bedste ishockeyrække, SHL, der regnes for at være den tredjebedste ishockeyliga i verden. - Det føles selvfølgelig helt fantastisk, og det er en kæmpestor oplevelse. Det er noget, jeg har drømt om, siden jeg var helt lille, siger Oscar Fisker Mølgaard til Kanal Frederikshavn . - Havde ikke set den komme Trods scoringen tabte HV71 kampen med 3-2 og ligger dermed stadig sidst i SHL. Oscar Fisker Mølgaard har i denne sæson spillet ni kampe for klubbens førstehold, efter at han indledte sæsonen med storspil på U20-holdet. - Jeg må indrømme, at jeg fra start af ikke havde set den komme, at jeg ville få chancen i SHL så tidligt på sæsonen. Målet var egentlig bare at klare det godt på U20 og måske få nogle træninger med SHL-holdet, men jeg er taknemmelig for chancen, de har givet mig, siger Oscar Fisker Mølgaard. Den unge frederikshavner skiftede i 2021 fra barndomsklubben Frederikshavn IK til HV71. Han var med til at blive dansk U20-mester med Frederikshavn i 2020. Se indslag fra 2015, hvor Oscar Fisker Mølgaard deltog i ishockeycamp i Frederikshavn: